《白云深处为天台赵时晖赋》
明代·程敏政

幽人卜筑嫌山浅，直入云山十二重。傍岸野樵多失路，隔林溪碓远闻舂。

衣裳露宿岚光冷，书画晴蒸海气浓。极目为君思雁荡，烂银舒卷正溶溶。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。